
A népzene, népi kultúra és népi ének az ének-zene órákon

Kodály Zoltán méltán híres koncepciójában többek között azt tűzte ki céljául, hogy a magyar népzene váljon a magyar nép közös zenei anyanyelvévé. Ezt úgy kívánta elérni, hogy az ének-zene oktatást népdalkincsünkre alapozva képzelte el, azonban a mai általános gyakorlattól eltérően kiemelten fontosnak tartotta a szervesen hozzátartozó komplex kultúra átadását is. Sajnos azonban egyes társadalmi változásoknak, a globalizációnak, életmódunk gyökeres megváltozásának köszönhetően mind távolabb és távolabb kerülünk saját örökségünktől. A diákok már csak ritkán, vagy többségében egyáltalán nem találkoznak a népzene élő hagyományokban gyökerező aspektusával, hanem szinte kizárólag a szolfézs tananyag „illusztrációjaként”, ilyen értelemben steril formájával.
Kutatásomban arra kerestem a válaszokat, miért ment végbe ez a szomorú folyamat, illetve hogyan, milyen módon lehetne változtatni rajta, gyakorlati oldaláról tekintve az ének-zene oktatást.
Módszereim között szerepelt a félig strukturált interjú neves szaktekintélyekkel, a megfigyelés, amelyet a Gödi Búzaszem Iskolára alapoztam, illetve ének-zene tanároknak, tanítóknak, diákoknak készült kérdőívek.
Az interjúkból egyöntetűen kiderült, hogy bár a mai kor diákjai többségében eltávolodtak népi örökségüktől, amennyiben a helyes oldaláról közelítjük meg a problémát, változatlanul érdeklődőek, bevonhatók a hagyományok aktív ápolásába. A megfigyelés rávilágított arra, mennyi pótolhatatlan pozitív hozadéka van annak, ha a gyermekek mindennapjaiban, a közösségek építő jellegére alapozva élővé képes válni a néphagyomány. A kérdőívek pedig egyértelműen megmutatták, hogy a diákok bár nagy arányban találkoznak a néphagyomány egyes elemeivel, különösebb kötődés a részükről nem alakul ki. A tanárok és tanítók válaszaiból pedig az vált világossá, hogy többnyire eszköztelenül állnak a feladat előtt, sem a tankönyvek, sem továbbképzések, sem pedig előzetes tanulmányaik kapcsán nem érzik kellőképpen megtámogatva ilyen irányú törekvéseiket.
Eredményként tartom számon a fentiekből levont,gyakorlatra vonatkoztatható megoldásokat, amelyeket az elkövetkező félévben alkalmam nyílik egy első évfolyamos osztályban kipróbálni. Többek között a megtanítandó dalanyagot a szolfézs ismeretektől függetlenné igyekszem majd tenni, élő és komplex hagyomány részeként átadni, az évkör természetes ciklikusságához, szokásaihoz igazítva, tanórán és iskolán kívüli élményekkel, programokkal gazdagítva.



